Igati õigesti püstitatud küsimustele järgnes veidi vähem kui kolmkümmend mõtteavaldust. Arvamuste lugemine ärgitas mõttele kohtuda Hillar Sojoneniga, kes on kogu kompleksi arhitektuurilise kujunduse autor. 27 aastat tagasi oli tegu väga noore arhitektiga, kellele ülesanne anti ja aega lubati mõttetegevuse tulemuste paberile kandmiseks ülimalt napilt. Põhjuseks oli soov, et lauluväljak valmiks vabriku suurjuubeliks.  "Ega mul olnudki aega mingite erinevate variantide vahel kaaluda, sest projekti koostamisega oli väga kiire," meenutas Sojonen, kuidas valminud laululava rajatise kontuurid paberile visandusid. Kuna tegemist oli veeäärse rajatisega, siis viirastusid arhitekti silme ees taanlase Jørn Utzon'i loodud "purjed" kümmekond aastat varem valminud Sydney ooperiteatril. "Noore mehena tahtsin siiski midagi märkamatult sellesse rajatisse veel peita, mis tolle aja ideoloogiaga kuidagi kokku ei passinud," tunnistas Sojonen  nüüd seda, mida võibolla paljud polegi osanud hästi märgata. Laululava tagaseinas olev suur klaaspind kujutab tegelikult risti, mis seestpoolt valgustatuna pidavat eriti efektsena mõjuma vastaskaldalt vaadates.